b'\n_START_ARTICLE_\nDelfina de Pedralbes\n_START_SECTION_\nBiografia\n_START_PARAGRAPH_\nCatalana, deuria haver nascut a l\'\xc3\xbaltim ter\xc3\xa7 del segle XV. Es cas\xc3\xa0 i en quedar v\xc3\xaddua, desenganyada del m\xc3\xb3n, volgu\xc3\xa9 fer vida religiosa. Ingress\xc3\xa0 a l\'Orde de Santa Clara, al Monestir de Pedralbes, on aviat destac\xc3\xa0 per la seva virtut i la seva vida exemplar. Tingu\xc3\xa9 episodis m\xc3\xadstics i se li atribu\xc3\xafen miracles, com el guariment de la monja \xc3\x80ngela Cornet, desnonada pels metges i a punt de morir, o de l\'abadessa Teresa de Cardona, guarida d\'un trencament de la vena de l\'ull._NEWLINE_Mor\xc3\xad en llaor de santedat, "per ses heroiques virtuts i miracles", com recull un document del monestir, el 6 de juny de 1520._NEWLINE_Quatre anys despr\xc3\xa9s de la seva mort, el seu cos fou trobat incorrupte i exhalant flaire arom\xc3\xa0tic; fou sebollida al claustre del monestir. No se\'n conserven, per\xc3\xb2, m\xc3\xa9s dades de la seva vida. Fou qualificada de beata en alguns santorals, martirologis i hist\xc3\xb2ries de l\'orde i el monestir, per\xc3\xb2 no ha rebut culte oficial, fora de la veneraci\xc3\xb3 particular del monestir.'